তেল আবিব শিল্পকলা জাদুঘর

তেল আবিব শিল্পকলা জাদুঘর (হিব্রু ভাষায়: מוּזֵאוֹן תֵּל אָבִיב לְאֻמָּנוּת‎; আরবি: مَتْحَف تَلّ أَبِيب لِلفُنُون) হলো ইসরায়েলের তেল আবিবে অবস্থিত একটি শিল্পকলা জাদুঘর। জাদুঘরটি ইসরায়েলসহ বিশ্বের বিভিন্ন দেশের আধুনিক ও সমসাময়িক শিল্পকর্ম সংগ্রহ, সংরক্ষণ ও প্রদর্শনের কাজ করে। ইতিহাস তেল আবিব মিউজিয়াম অফ আর্ট ১৯৩২ সালে ১৬ রথসচাইল্ড বুলেভার্ডের একটি ভবনে প্রতিষ্ঠিত হয়। ভবনটি ছিল তেল আবিবের প্রথম মেয়র মেয়ির ডিজেনগফের সাবেক বাসভবন। ১৯৩০ সালে তাঁর স্ত্রী জিনার মৃত্যুর পর, তাঁর স্মৃতির উদ্দেশ্যে একটি জাদুঘর প্রতিষ্ঠার জন্য তিনি ভবনটি দান করেন। হাইম গামজুকে জাদুঘরের প্রথম পরিচালক হিসেবে নিয়োগ দেওয়া হয়। তাঁর নেতৃত্বেই নতুন জাদুঘরের ভিত্তি গড়ে ওঠে। ১৯৪৮ সালের ১৪ মে প্রায় ২৫০ জন প্রতিনিধি নীরবে জাদুঘরে জড়ো হন ইসরায়েলের স্বাধীনতার ঘোষণাপত্রে স্বাক্ষর করার জন্য। ১৯৭১ সালে জাদুঘরটি শাউল হামেলেখ বুলেভার্ডে নতুন ভবনে স্থানান্তর করা হলে পুরোনো ভবনটি “ইন্ডিপেন্ডেন্স হল” নামে পরিচিতি পায়। কিউরেটর নেহামা গুরালনিক ১৯৭১ সালে জাদুঘরে কাজ শুরু করেন। সে সময় পরিচালক, প্রশাসক ও কিউরেটরদের মধ্যে ফরাসি ভাষাই বেশি ব্যবহৃত হতো। জাদুঘরের ক্যাটালগগুলোও ফরাসি ও হিব্রু ভাষায় প্রকাশিত হতো। পরে দশকের শেষ দিকে ইংরেজি ভাষা চালু করা হয়। আন্তর্জাতিক শিল্পকলা কিউরেটর হিসেবে তাঁর ৩৪ বছরের কর্মজীবনে গুরালনিক ৪০টিরও বেশি প্রদর্শনীর তত্ত্বাবধান করেন। হেলেনা রুবিনস্টাইন সমসাময়িক শিল্পকলা প্যাভিলিয়ন ১৯৫৯ সালে চালু হয়। ১৯৬৩ সালে নতুন ভবন নির্মাণের পরিকল্পনা নেওয়া হয়, কারণ জাদুঘরের আধুনিক ও সমসাময়িক শিল্পকর্মের সংগ্রহ দ্রুত বৃদ্ধি পাচ্ছিল। ১৯৬৬ সালে নির্মাণকাজ শুরু হলেও অর্থসংকটের কারণে তা দুই বছর বন্ধ ছিল। পরে ১৯৭১ সালে জাদুঘরটি বর্তমান স্থানে স্থানান্তরিত হয়। ১৯৯৯ সালে জাদুঘরের সঙ্গে আরেকটি শাখা যুক্ত হয় এবং লোলা বিয়ার এবনার ভাস্কর্য বাগান প্রতিষ্ঠা করা হয়। জাদুঘরে ১৯৮৮ সালে “জোসেফ এবং রেবেকা মেয়ারহফ শিল্প শিক্ষা কেন্দ্র” চালু করা হয়। জাদুঘরটিতে ধ্রুপদী ও সমসাময়িক শিল্পকর্মের পাশাপাশি বিশেষভাবে ইসরায়েলি শিল্পকর্মের সংগ্রহ, একটি ভাস্কর্য বাগান এবং একটি যুব শাখা রয়েছে। সুজান ল্যান্ডাউ, যিনি ইসরায়েল জাদুঘরে ৩৪ বছর কাজ করেছিলেন, ২০১২ সালে জাদুঘরের পরিচালক ও প্রধান কিউরেটর হিসেবে নিয়োগ পান।২০১৮ সালে জাদুঘরটি ১০,১৮,৩২৩ জন দর্শনার্থীর উপস্থিতির মাধ্যমে সর্বকালের সর্বোচ্চ রেকর্ড গড়ে এবং বিশ্বের সবচেয়ে বেশি দর্শকপ্রাপ্ত শিল্প জাদুঘরের তালিকায় ৭০তম স্থান অর্জন করে। ২০১৯ সালে জাদুঘরটি ১৩,২২,৪৩৯ জন দর্শনার্থীর উপস্থিতির মাধ্যমে নতুন রেকর্ড গড়ে এবং তালিকায় ৪৯তম স্থান অর্জন করে। ২০২২ সালে জাদুঘরটি ১০,৭০,৭১৪ জন দর্শনার্থী নিয়ে আবারও ৪৯তম স্থান অর্জন করে। ২০২৩ সালে এটি দ্য আর্ট নিউজপেপার–এর বিশ্বের ১০০টি জনপ্রিয় জাদুঘরের তালিকায় ৪৮তম স্থান লাভ করে। ২০২৩ সালের মার্চে ইসরায়েলের বিচার বিভাগীয় সংস্কারবিরোধী বিক্ষোভের সময় “অচল অবস্থার দিন”-এ অংশ হিসেবে তেল আবিব মিউজিয়াম অফ আর্ট আংশিকভাবে বন্ধ রাখা হয়েছিল। ৭ অক্টোবরের হামলা এবং পরবর্তী গাজা যুদ্ধ, ইসরায়েল-হিজবুল্লাহ সংঘাত ও ২০২৪ সালের ইরান-ইসরায়েল সংঘাত ঘিরে পরিস্থিতির কারণে জাদুঘরটি প্রদর্শনীতে থাকা কিছু গুরুত্বপূর্ণ শিল্পকর্ম সরিয়ে নিরাপত্তার জন্য সুরক্ষিত বেসমেন্টে সংরক্ষণ করে। পাশাপাশি অন্যান্য প্রদর্শনীও ভবনের নিচতলার আরও নিরাপদ স্থানে স্থানান্তর করা হয়। জাদুঘরের সামনের চত্বরটি গাজায় আটক জিম্মিদের স্মরণে তৈরি একটি শিবিরে পরিণত হয়, যার নাম দেওয়া হয় “জিম্মি চত্বর”। ২০২৩ সালের জুলাইয়ে তেল আবিব মিউজিয়াম অফ আর্ট অস্ট্রিয়ান ধনকুবের ইনগ্রিড ফ্লিকের দেওয়া ৬ লাখ ৭০ হাজার মার্কিন ডলারের অনুদান পুনর্বিবেচনা শুরু করে। অভিযোগ ছিল, তিনি যুদ্ধাপরাধে দোষী সাব্যস্ত জার্মান শিল্পপতি ফ্রিডরিখ ফ্লিকের উত্তরাধিকারী পরিবারের সঙ্গে বিবাহসূত্রে এই সম্পদের মালিক হন। এর জবাবে ফ্লিক বলেন, শিল্পের প্রতি ভালোবাসা এবং আধুনিক শিল্পের সংগ্রাহক হিসেবে জনসাধারণের জন্য উন্মুক্ত শিল্পকে সমর্থন করা তাঁর দীর্ঘদিনের ব্যক্তিগত ইচ্ছা। তিনি আরও বলেন, তেল আবিব মিউজিয়াম অফ আর্ট এমন একটি প্রতিষ্ঠান যেখানে তিনি আনন্দের সঙ্গে অনুদান দিয়েছেন এবং তাঁর এই অনুদানের সঙ্গে তাঁর প্রয়াত স্বামীর পরিবারের ইতিহাসের কোনো সম্পর্ক নেই। স্থায়ী সংগ্রহ জাদুঘরের সংগ্রহে বিংশ শতাব্দীর প্রথমার্ধের বহু খ্যাতিমান শিল্পীর কাজ এবং আধুনিক শিল্পের গুরুত্বপূর্ণ বিভিন্ন ধারার শিল্পকর্ম রয়েছে। এর মধ্যে রয়েছে ফভিজম, জার্মান এক্সপ্রেশনিজম, কিউবিজম, ফিউচারিজম, রুশ কনস্ট্রাকটিভিজম, ডি স্টাইল আন্দোলন ও সুররিয়ালিজম। এছাড়া ইম্প্রেশনিস্ট ও পোস্ট-ইম্প্রেশনিস্ট শিল্পধারা থেকে শুরু করে স্কুল অব প্যারিস পর্যন্ত ফরাসি শিল্পকলার উল্লেখযোগ্য সংগ্রহও এখানে রয়েছে, যার মধ্যে শাইম সুতিনের কাজ অন্তর্ভুক্ত। জাদুঘরে পাবলো পিকাসোর ব্লু ও নিও-ক্লাসিক্যাল পর্ব থেকে শেষ সময়ের গুরুত্বপূর্ণ শিল্পকর্ম, আলবার্ট গ্লেইজেস ও জঁ মেৎজিঙ্গারের কিউবিস্ট চিত্রকর্ম, জ্যাক লিপশিৎজের ভাস্কর্য এবং জোয়ান মিরোর সুররিয়ালিস্ট শিল্পকর্ম সংরক্ষিত রয়েছে। জাদুঘরের একটি অংশে ইসরায়েলি শিল্পকলার ইতিহাস এবং রাষ্ট্র প্রতিষ্ঠার আগের জায়নবাদী সম্প্রদায়ের স্থানীয় শিল্পীদের কাজ তুলে ধরা হয়েছে। ১৯৮৯ সালে আমেরিকান পপ শিল্পী রয় লিচেনস্টাইন বিশেষভাবে তেল আবিব মিউজিয়াম অফ আর্টের জন্য একটি বিশাল দুই-প্যানেলের ম্যুরাল তৈরি করেন। এটি বর্তমানে প্রবেশপথের লবিতে প্রদর্শিত হচ্ছে।এই সংগ্রহে বেশ কয়েকটি বিখ্যাত শিল্পকর্ম রয়েছে। এর মধ্যে উল্লেখযোগ্য হলো অস্ট্রীয় শিল্পী গুস্তাভ ক্লিমটের ১৯১৬ সালে আঁকা ফ্রিডেরিকে মারিয়া বেয়ার এবং রুশ শিল্পী ওয়াসিলি কান্দিনস্কির ১৯১৪ সালের শিরোনামহীন ইম্প্রোভাইজেশন ভি। ১৯৫০ সালে দান করা পেগি গুগেনহাইম সংগ্রহে বিমূর্ত ও পরাবাস্তববাদী শিল্পীদের ৩৬টি শিল্পকর্ম রয়েছে। এর মধ্যে জ্যাকসন পোলক, উইলিয়াম বাজিওতেস, রিচার্ড পোসেট-ডার্ট, ইভ ট্যাঙ্গি, রবার্তো মাতা ও আঁদ্রে মাসোর কাজ অন্তর্ভুক্ত। জাদুঘরের প্রবেশ চত্বর এবং অভ্যন্তরীণ ভাস্কর্য বাগানে বিভিন্ন ভাস্কর্য প্রদর্শন করা হয়। স্থায়ী সংগ্রহের পাশাপাশি জাদুঘরটি একক শিল্পীদের কাজের অস্থায়ী প্রদর্শনী এবং নির্দিষ্ট বিষয়ভিত্তিক দলীয় প্রদর্শনীরও আয়োজন করে। একবিংশ শতাব্দীর ভবনসমূহ তেল আবিব মিউজিয়াম অফ আর্টের অন্তর্ভুক্ত ভবনগুলোর মধ্যে রয়েছে শাউল হামেলেখ বুলেভার্ডে অবস্থিত প্রধান ভবন পলসন ফ্যামিলি ফাউন্ডেশন বিল্ডিং, হার্টা ও পল আমির বিল্ডিং এবং ইয়াল ওফার প্যাভিলিয়ন। পলসন ফ্যামিলি ফাউন্ডেশন বিল্ডিং জাদুঘরের ৯০তম প্রতিষ্ঠাবার্ষিকী উপলক্ষে প্রধান ভবনটি সংস্কার করা হয়। পরে ২০২১ সালে দাতাদের সম্মানে এর নাম রাখা হয় “পলসন ফ্যামিলি ফাউন্ডেশন বিল্ডিং”। হার্টা এবং পল আমির বিল্ডিং ২০১১ সালের নভেম্বরে জাদুঘরের পশ্চিম পাশে হার্টা এবং পল আমির বিল্ডিং উদ্বোধন করা হয়। এতে একটি ইসরায়েলি স্থাপত্য আর্কাইভ এবং ফটোগ্রাফি ও ভিজ্যুয়াল আর্টসের নতুন বিভাগ রয়েছে। ভবনটির নকশা করেন স্থপতি প্রেস্টন স্কট কোহেন। নতুন এই শাখায় পাঁচ তলা জুড়ে ১৮,৫০০ বর্গফুট গ্যালারি স্থান রয়েছে। আমির বিল্ডিংয়ে শেফ হিলেল তাভাকুলির পরিচালনায় “প্যাসটেল” নামের একটি ফাইন ডাইনিং রেস্তোরাঁও রয়েছে। ইয়াল ওফার প্যাভিলিয়ন ২০২৩ সালের মে মাসে হেলেনা রুবিনস্টাইন প্যাভিলিয়ন ফর কনটেম্পোরারি আর্ট ব্যাপক সংস্কারের পর পুনরায় চালু করা হয়। সমসাময়িক পৃষ্ঠপোষকের সম্মানে এর নাম পরিবর্তন করে “ইয়াল ওফার প্যাভিলিয়ন” রাখা হয়। পুনরায় চালুর পর ভবনটির চারটি স্তরজুড়ে সুইস ভাস্কর আলবার্তো জিয়াকোমেত্তির কাজের ইসরায়েলে প্রথম রেট্রোস্পেক্টিভ প্রদর্শনী আয়োজন করা হয়। সংস্কারের কাজের নেতৃত্ব দেন স্থপতি আমনন রেখটার। তাঁর বাবা, ইসরায়েল পুরস্কারপ্রাপ্ত স্থপতি ইয়াকভ রেখটার, ১৯৫৯ সালে মূল প্যাভিলিয়নটি নির্মাণ করেছিলেন। গ্যালারি তথ্যসূত্র বহিঃসংযোগ তেল আবিব মিউজিয়াম অফ আর্ট